TLU eis ingryping ná Sondagsriviervallei-oproer | Maroela Media
TLU eis ingryping ná Sondagsriviervallei-oproer
Miljoene rande se skade is reeds in die Sondagsriviervallei aangerig. (Foto: Thamsanqa Mbovane/GroundUp)
Die landbougroep TLU SA eis daadwerklike ingryping deur die minister van polisie en sy nasionale kommissaris oor die chaos wat die afgelope ruk in die Sondagsriviervallei heers.
Pakhuise vol pas geplukte produkte is in brande vernietig en woonhuise in puin gelê, terwyl vrugte in boorde gestroop en op die grond gegooi is om vertrap te word, asook takke van bome afgeruk is.
Groot getalle betogende sitruswerkers het die afgelope ruk skade van miljoene rande in die gebied aangerig. Die situasie het reeds so versleg dat die hooggeregshof in Gqeberha 'n tussentydse interdik aan plaaseienaars toegestaan het teen betogende plaaswerkers en leiers van die burgerregtegroep, die Suid-Afrikaanse Nasionale Burgerorganisasie (Sanco), wat hulle verbied om die betrokke plase te betree of binne 500 m daarvan te kom.
Henry Geldenhuys, president van TLU SA, het in 'n brief aan min. Bheki Cele en genl. Fannie Masemola sy misnoeë te kenne gegee oor die "lukrake optrede" van die polisie in die gebied om die situasie in bedwang te bring.
Geldenhuys het hulle ook kennis gegee dat, benewens eise om skadevergoeding, die betrokke mense ook persoonlik aanspreeklik gehou sal word deur die instelling van 'n groepsgeding.
TLU SA het reeds met Peter Cloete, president van Agri Oos-Kaap, gepraat oor die toepassing van gesamentlike druk op die owerhede en ondersteuning waar moontlik.
Bennie van Zyl, hoofbestuurder van TLU SA, sê hy hoop onmiddellike en behoorlike optrede volg om skade te beperk.
"Dit is duidelik uit wat ons hier sien gebeur het dat die polisie nie oor die vermoë – of skynbaar die wil – beskik om wetsgehoorsame burgers op te pas en te beskerm nie. Ons doen 'n beroep op die polisie om uitgesproke te raak oor die feit dat wetsgehoorsame burgers van die land die reg het om hulself te verdedig teen misdadigheid," sê Van Zyl.
Hy sê die polisie het toegekyk hoe misdaad gepleeg word.
"Die leiers van ons land se polisie en lede van die rl moet hulself skerp uitspreek teen misdadigheid en daarop wys dat wetsgehoorsame burgers die reg het om bates en lewens te beskerm. Brandstigting verwoes nie net bates nie, maar stel ook lewens in gevaar," sê Van Zyl.
Dit is nie die eerste keer nie dat kommer uitgespreek word oor die moontlikheid van verdere werksverliese in 'n land wat reeds gebuk gaan onder 'n rekordhoë werkloosheidsyfer indien boere dalk besluit om eerder te meganiseer om voorvalle en gevare soos dié te vermy.
In die nuus Kirkwood
Hof sê oor borgtog ná skietery by rivier
Hulle is te bang vir die betogers want hulle help hulle liewers
Boere MOET meganiseer — masjiene maar en plunder nie !!!!!
Die foto spreek boekdele. Dís hoe our people vooruit boer. Brand vandag af, more moet die trekker weer beskikbaar wees vir die dag se werk.
Die regering keur mos vreedsame betoging goed en as dit ontaard in plundering, beskadiging van eiendom en geweld is die ruggraatlose polisie veronderstel om die optog te stuit en op te breek. Klaarblyklik is dit baie moeilik om te begryp.
Optrede is te laat.Die skade is reeds aangerig.Die SAPS staan en kyk al van 1994 af.So gaan die minderheidsgroepe nog vernietig word terwyl die ANC toekyk.